Nog geen besluit oor Mufasa | Netwerk24
Deur Jackie Kruger 03 April 2019 05:41
Nog geen besluit is geneem oor die moontlike verskuiwing van Mufasa, die rondloperleeu van die Karoo Nasionale Park naby Beaufort-Wes, nie.
Mufasa by die polisiekantoor in Sutherland. Foto: Verskaf
Sanparke het verlede week gesê die leeu gaan waarskynlik verskuif word. Daar word na 'n paar opsies gekyk en 'n besluit moet nog geneem word.
Mufasa, wat in die park gebore is, het op 15 Februarie onderdeur 'n heining gekruip en was 27 dae lank op vrye voet.
Hy is op 13 Maart in die Sutherland-omgewing uit 'n helikopter met 'n pylgeweer verdoof. Hy het die nag in Sutherland se polisieselle geslaap en is die volgende dag terug na die park geneem.
Fayroush Ludick, 'n woordvoerder van Sanparke, sê die leeu word steeds in 'n boma in die park gehou.
Mufasa se voorganger, Sylvester, het in 2015 'n soekgeselskap vir 24 dae lank ontwyk. Ná sy tweede ontsnapping in 2016 het hy 'n nuwe tuiste in die Addo-olifantpark gekry.